Command & Conquer: Generals

Command & Conquer: Generals er et Gullstikka-belønnet sanntidsstrategispill i Command & Conquer-serien, utviklet av Electronic Arts, utgitt til Windows vinteren 2003, og senere omprogrammert av Aspyr til Macintosh. Høsten 2003 kom utvidelsespakken Command & Conquer: Generals - Zero Hour ut.

Generals er det første spillet i C&C-serien som ikke er utviklet av Westwood Studios, som Electronic Arts kjøpte opp og la ned.

 Oppbygning 
Generals er et krigsstrategispill, som setter spilleren i posisjon som leder for en krigsmakt på en slagmark. Spilleren kan velge mellom å spille som USA, Kina eller Global Liberation Army (GLA), en terroristorganisasjon med tilgang til enorme ressurser. Hvert av lagene har forskjellige våpen, kjøretøy og teknologi, med sine fordeler og svakheter. Som i tidligere C&C-spill kan spilleren bygge så mange enheter og bygninger som ønsket, og uten å måtte for eksempel bygge bygninger for å støtte mengden av stridsenheter, som i Blizzard sine strategispill. Man kan imidlertid kun bygge én helteenhet per lag, og med utvidelsen Zero Hour kan antall masseødeleggelsesvåpen per lag begrenses til ett.

Generals har tre enspillerkampanjer, en for hvert lag, som har en sammenhengende historie om en krig mot terror. For å få frem den riktig, må kampanjene spilles i riktig rekkefølge: Først den kinesiske, så GLA sin, og deretter den amerikanske kampanjen. Hver kampanje har syv oppdrag.

Som i tidligere Command & Conquer-spill har man muligheten til å spille et Skirmish-spill mot datamaskinen, hvilket vil si at man kan velge en slagmark, et lag, og opptil åtte fiender eller allierte.

I tillegg har Generals mulighet for flerspillermodus via Internett og LAN.

Spillmotoren til Generals (SAGE) er en modifisert versjon av den som ble brukt skytespillet Command & Conquer: Renegade.

Command & Conquer: Generals har aldersgrense 15 år (for å spille på internettet). 12 år (for å spille mot datamaskinen).

 Forskjeller fra tidligere C&C-spill 
Alle tidligere spill i Command & Conquer-serien ble laget av Westwood, og det er mange forskjeller fra disse spillene. Noe av det første mange C&C-tilhengere la merke til, var mangelen av videoer før oppdragene der spilleren ble informert om oppdragets gang. Videre er konstruksjonsmenyen flyttet fra høyre side av skjermen til helt nede, og for første gang kreves egne byggeenheter for å bygge bygninger. Alle disse er viktige elementer som har skilt Command & Conquer-spillene fra andre sanntidsstrategispill.

Generals har dessuten gått bort fra det opprinnelige C&C-universet, der enten GDI og NOD kjempet mot hverandre, eller Red Alerts USA kjempet mot Sovjetunionen. Deler av spillet minner mer enn tidligere om Blizzards strategispill, både når det gjelder byggeenheter, hvert lags mulighet til å bygge helteenheter (en nyvinning i Warcraft III) og muligheten til å oppgradere enheter og bygninger i selve bygningene.

Muligheten til å bygge ubegrenset med masseødeleggelsesvåpen har heller ikke eksistert i tidligere spill i serien.

På grunn av slike endringer i spillets oppbygning, hevder mange tilhengere av serien av Generals ikke hører hjemme i Command & Conquer-serien.

Spilleren må konstruere baser og trene enheter fra disse basene. Samt skaffe ressurser på spillets kart for å finansiere dette, og beseirer deretter motstandere ved å eliminere deres baser og soldater. Ulike enheter er tilgjengelige for trening, alt fra infanteri til kjøretøy og fly. Enheter som klarer å ta ut andre enheter, og overlever får poeng som «veteran» noe som forbedrer effektivitet og gjør dem kraftigere. På høyeste nivå gir en slik status også mulighet til å reparere eventuelle skader underveis.

Spilleren kan også distribuere supervåpen som kan desimere motstanderens styrker, men de må vente til en nedkjølingsperiode er over før de kan bruke våpenet igjen. I tillegg til enkeltspiller-modus kan spilleren også spille over Internett eller et lokalnett.

 Handling 
I nær fremtid har to av verdens supermakter (Kina og USA) slått seg sammen for  å slåss mot Global Liberation Army (GLA) selv en terrororganisasjon hovedsakelig er basert i Midtøsten, Nord-Afrika eller Sentral-Asia. En militær-parade i Beijing blir angrepet av GLA-styrker, som kulminerr med detonasjonen av et stjålet kinesisk atomstridshode. Dette var begynnelsen på GLAs inntog i Kina. Kineserne mobiliserer seg for å stoppe GLA, men De tre kløfters demning og en rekke andre prosjekter i Kina blir ødelagt i denne prosessen.

GLA har hovedkvarter i Dushanbe, som blir angrepet av kineserne. Ved å bruke atomvåpen setter kineserne en stopper for GLAs offensiv. Til tross for deres stpre tap opprettholder GLA sin tilstedeværelse over hele Sentral-Asia og i Midtøsten. Men GLA tar gjengjeld ved å angripe Bajkonur kosmodrom, og begynner å sende ut ødeleggende toksin-angrep mot svært befolkede byer. Amerikanerne mobiliserer sine styrker til Midtøsten, Hindu Kush og deretter til Kasakhstan for endelig å få slutt på GLA-offensivene.

 Eksterne lenker 


Kategori:Command & Conquer
Kategori:Sanntidsstrategispill
Kategori:Dataspill fra 2003
Kategori:Windows-spill
Kategori:Dataspill utviklet av Electronic Arts
Kategori:Gullstikka-vinnere
Kategori:Mac OS-spill
Kategori:Dataspill utviklet i USA
Kategori:D.I.C.E. Awards-vinnere